CELEX: 32019R0430
Language: da
Date: 2019-03-18 00:00:00
Title: Kommissionens gennemførelsesforordning (EU) 2019/430 af 18. marts 2019 om ændring af forordning (EU) nr. 1178/2011 for så vidt angår begrænsede beføjelser uden tilsyn før udstedelse af pilotcertifikater til lette luftfartøjer (EØS-relevant tekst.)

19.3.2019   
               
               
                  DA
               
               
                  Den Europæiske Unions Tidende
               
               
                  L 75/66
               
            
         KOMMISSIONENS GENNEMFØRELSESFORORDNING (EU) 2019/430
         af 18. marts 2019
         om ændring af forordning (EU) nr. 1178/2011 for så vidt angår begrænsede beføjelser uden tilsyn før udstedelse af pilotcertifikater til lette luftfartøjer
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur og om ændring af Europa-Parlamentets og Rådets forordning (EF) nr. 2111/2005, (EF) nr. 1008/2008, (EU) nr. 996/2010, (EU) nr. 376/2014 og direktiv 2014/30/EU og 2014/53/EU og om ophævelse af Europa-Parlamentets og Rådets forordning (EF) nr. 552/2004 og (EF) nr. 216/2008 og Rådets forordning (EØF) nr. 3922/91 (1), særlig artikel 23, stk. 1, og
         ud fra følgende betragtninger:
         
                     (1)
                  
                  
                     I subpart B til bilag I (»del-FCL«) til Kommissionens forordning (EU) nr. 1178/2011 (2) fastsættes kravene til et pilotcertifikat til lette luftfartøjer (»LAPL«).
                  
               
                     (2)
                  
                  
                     I henhold til artikel 12, stk. 2a, nr. 3), i forordning (EU) nr. 1178/2011 kan medlemsstaterne indtil den 8. april 2020 anvende nationale licensregler, der set i forhold til et LAPL åbner mulighed for tidligere adgang til visse pilotbeføjelser. Disse nationale licensregler anvendes ligeledes med henblik på at tilbyde modulopdelt LAPL-træning, hvorved fuldførelsen af visse LAPL-træningsmoduler åbner mulighed for at få tidligere adgang til visse beføjelser, inden et LAPL udstedes.
                  
               
                     (3)
                  
                  
                     Medlemsstater, der anvender modulopdelt LAPL-træning, har rapporteret til Kommissionen og Den Europæiske Unions Luftfartssikkerhedsagentur (i det følgende benævnt »agenturet«), at den medvirker til at fremme sports- og fritidsflyvning. Dette er i tråd med målene i køreplanen for almenflyvning, som har til formål at skabe et mere forholdsmæssigt afpasset, fleksibelt og proaktivt reguleringssystem (3).
                  
               
                     (4)
                  
                  
                     I henhold til artikel 4, stk. 7, i forordning (EU) nr. 1178/2011 kan medlemsstaterne give flyveelever tilladelse til at flyve enmotorede flyvemaskiner med stempelmotor med en maksimal startmasse på ikke over 2 000 kg uden tilsyn, før et LAPL udstedes, på visse betingelser.
                  
               
                     (5)
                  
                  
                     For at fremme fleksibiliteten af reguleringssystemet for almenflyvning bør artikel 4, stk. 7, i forordning (EU) nr. 1178/2011 ændres således, at medlemsstaterne må tillade flyveelever, der følger et LAPL-træningskursus, at udøve begrænsede beføjelser uden tilsyn efter at have fuldført visse træningsmoduler, idet der tages hensyn til det nødvendige træningsomfang, for at flyveeleverne opnår det ønskede kvalifikationsniveau, før de opfylder alle de krav, der er nødvendige for at få udstedt et LAPL til flyvemaskiner, helikoptere, svævefly eller balloner.
                  
               
                     (6)
                  
                  
                     Medlemsstaterne bør regelmæssigt underrette Kommissionen og agenturet, hvis de giver sådanne tilladelser til flyveelever i henhold til artikel 4, stk. 7, i forordning (EU) nr. 1178/2011, og de bør overvåge sådanne tilladelser for at opretholde et acceptabelt flyvesikkerhedsniveau.
                  
               
                     (7)
                  
                  
                     Endvidere bør artikel 4, stk. 8, i forordning (EU) nr. 1178/2011 ændres for at forlænge den periode, i hvilken medlemsstaterne kan udstede tilladelser til med specifikke begrænsede beføjelser at flyve flyvemaskiner i henhold til instrumentflyvereglerne, før piloten opfylder alle de krav, der er nødvendige for at få udstedt en instrumentrettighed. Denne forlængelse er nødvendig i afventning af, at der indføres en grundlæggende instrumentrettighed.
                  
               
                     (8)
                  
                  
                     Foranstaltningerne i denne forordning er blevet foreslået i udtalelse nr. 08/2017, som agenturet har afgivet i henhold til artikel 19, stk. 1, i Europa-Parlamentets og Rådets forordning (EF) nr. 216/2008 (4).
                  
               
                     (9)
                  
                  
                     Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 127 i forordning (EU) 2018/1139 —
                  
               VEDTAGET DENNE FORORDNING:
         
            Artikel 1
            I artikel 4 i forordning (EU) nr. 1178/2011 foretages følgende ændringer:
            
                        1)
                     
                     
                        Stk. 7 affattes således:
                        
                           »7.   En medlemsstat kan give flyveelever, der følger et LAPL-træningskursus, tilladelse til at udøve begrænsede beføjelser uden tilsyn, før de opfylder alle de krav, der er nødvendige for at få udstedt et LAPL, hvis følgende betingelser er opfyldt:
                           
                                       a)
                                    
                                    
                                       omfanget af beføjelserne er baseret på en sikkerhedsrisikovurdering udført af medlemsstaten under hensyntagen til, hvor megen træning der er nødvendig for, at piloten opnår det ønskede kvalifikationsniveau
                                    
                                 
                                       b)
                                    
                                    
                                       beføjelserne er begrænset til:
                                       
                                                   i)
                                                
                                                
                                                   det nationale område eller en del heraf tilhørende den medlemsstat, der udsteder tilladelsen
                                                
                                             
                                                   ii)
                                                
                                                
                                                   luftfartøjer, som er registreret i den medlemsstat, der udsteder tilladelsen
                                                
                                             
                                                   iii)
                                                
                                                
                                                   enmotorede flyvemaskiner og helikoptere med stempelmotor med en maksimal startmasse på ikke over 2 000 kg samt svævefly og balloner
                                                
                                             
                                 
                                       c)
                                    
                                    
                                       for den træning, som er gennemført i henhold til tilladelsen, skal indehaveren af en sådan tilladelse, der ansøger om at få udstedt et LAPL, modtage godskrivning som fastsat af medlemsstaten på grundlag af en henstilling fra en ATO eller en DTO
                                    
                                 
                                       d)
                                    
                                    
                                       medlemsstaten forelægger hvert tredje år Kommissionen og agenturet periodiske rapporter og sikkerhedsrisikovurderinger
                                    
                                 
                                       e)
                                    
                                    
                                       medlemsstaterne overvåger, hvordan tilladelserne i henhold til dette stykke anvendes, for at sikre et acceptabelt flyvesikkerhedsniveau og træffe egnede forholdsregler, hvis en øget risiko eller eventuelle andre sikkerhedsmæssige betænkeligheder påvises.«
                                    
                                 
                     
                  
                        2)
                     
                     
                        I stk. 8, første punktum, ændres »8. april 2019« til »8. april 2021«.
                     
                  
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. marts 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 212 af 22.8.2018, s. 1.
         
            (2)  Kommissionens forordning (EU) nr. 1178/2011 af 3. november 2011 om fastsættelse af tekniske krav og administrative procedurer for flyvebesætninger i civil luftfart i henhold til Europa-Parlamentets og Rådets forordning (EF) nr. 216/2008 (EUT L 311 af 25.11.2011, s. 1).
         
            (3)  https://www.easa.europa.eu/easa-and-you/general-aviation/general-aviation-road-map
         
            (4)  Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (EUT L 79 af 19.3.2008, s. 1).